Mons. Vytautas Grigaravičius

Aš jums duodu naują įsakymą: mylėkite vienas kitą

(Šeima, globa, našlaičio dalia)

Katechezė šeimoms Marijampolėje

2019 07 13

 Dievas sukūręs pirmuosius žmones, Adomą ir Ievą, apgyvendino juos rojuje - Edeno  sode - palaimino ir suteikė jiems galią turėti vaikų: „Būkite vaisingi ir dauginkitės, pripildykite žemę ir užvaldykite ją“ (Pr 1,28), - skaitome sukūrimo pasakojime.

Šis pasakojimas apie pirmąją šeimą nėra pramanytas, jį patvirtino pats Jėzus. Apie tai skaitome Evangelijose. Pavyzdžiui, Mato 19-ame skyriuje Jėzus kalba: „Argi neskaitėte, jog Kūrėjas iš pradžių ‘sukūrė juos, vyrą ir moterį’, ir pasakė: ‘Todėl žmogus paliks tėvą ir motiną ir susijungs su savo žmona, ir du taps vienu kūnu’. Taigi jie jau nebėra du, o vienas kūnas. Todėl ką Dievas sujungė, žmogus teneperskiria”(Mt 19, 4-6). Panašiai randame ir Morkaus Evangelijos 10-ame skyriuje (Mk 10, 6-9).

 Taigi šeima gyvuoja dangiškojo Tėvo valia, todėl jam geriausiai žinoma, nuo ko priklauso šeimos laimė. Šiek tiek apžvelkime, ko moko Biblija kiekvieną šeimos narį, nes nuo kiekvieno jų priklauso šeimos gerovė, darna, meilė ir laimė.

 Dievas nori, kad kiekviena šeima būtų laiminga, todėl savo Žodyje teikia vertingų pamokymų. Biblijoje rašoma, kokias pareigas kuriam šeimos nariui Dievas yra skyręs. Jeigu kiekvienas tais Dievo priesakais vadovaujasi, tai duoda daug gero visai šeimai. Štai keletas Šv. Rašto pamokymų: „Palaiminti tie, kurie klausosi Dievo žodžio ir jo laikosi“, - pasakė Jėzus (Lk 11, 28); „ Jūs, vyrai, mylėkite savo žmonas, kaip ir Kristus pamilo Bažnyčią ir atidavė už ją save“ ( Ef 58, 25); „Jūs, žmonos, būkite klusnios savo vyrams, kad tie, kurie neklauso žodžio, ir be žodžio būtų laimėti savo žmonų elgesiu (1Pt 3, 1 ); „Taigi kiekvienas iš jūsų tegul myli savo žmoną taip, kaip save patį, o žmona tegerbia savo vyrą“ ( Ef 5, 33); „Būkite vieni kitiems pakantūs ir atleiskite vieni kitiems, jei vienas prieš kitą turite skundą. Kaip Kristus atleido, taip ir jūs atleiskite“ (Ko l3, 13).

 Jėzus paliko tėvams puikų pavyzdį, kaip reikia elgtis su vaikais. Sykį, kai mokiniai draudė vaikams artintis prie Jėzaus, jis pasakė: „Leiskite mažutėliams ateiti pas mane ir netrukdykite.“ Jis „laimino juos, apkabindamas ir dėdamas ant jų rankas“ (Mk 10, 13-16).

 Kaip matome, Jėzus negailėjo vaikams dėmesio. Tad, suprantama, tėvai irgi turi skirti laiko savo atžaloms. Nepakaks tik minutės kitos. Tėvai yra Dievo įpareigoti mokyti vaikus: „Parodyk vaikui kelią, kuriuo jis turi eiti, tai ir pasenęs jis nenukryps nuo jo“( Pat 22, 6), - skaitome Patarlių knygoje.

 O apaštalas Paulius moko: „Jūs, vaikai, klausykite Viešpatyje savo gimdytojų, nes šito reikalauja teisingumas (...). Ir jūs, tėvai, neerzinkite savo vaikų, bet auklėkite juos drausmindami ir mokydami Viešpatyje“ (Ef 6, 1. 4).

 Dievas tapo žmogumi, kad mes taptume panašūs į Dievą. Jėzus atėjo su žinia ir šeimoms. Jis trokšta jų atnaujinimo. Jis nori sutaurinti mūsų šeimose sutinkamą žmogišką meilę ir mus išmokyti dieviškos, tai yra - Jėzaus meilės. Jis kalbėjo: „Aš jums duodu naują įsakymą, kad jūs vienas kitą mylėtumėte: kaip aš jus mylėjau, kad ir jūs taip mylėtumėte vienas kitą!“ (Jn 13, 34).

 Jeigu kiekvienas šeimoje stengtųsi sekti Biblijos patarimais, būtų daug lengviau įveikti iškylančius sunkumus.  Biblijos principai - laimingo gyvenimo pamatas. Taigi, vyrai, mylėkite savo žmonas ir elkitės su jomis taip, kaip Jėzus elgėsi su mokiniais. Jūs, žmonos, gerbkite savo vyro autoritetą, stenkitės būti darbščios ir sumanios. Abiejų tėvų pareiga yra auklėti vaikus. Šeimų galvos tegu gerai vadovauja savo namams , o vaikai teklauso tėvų. Visi esame netobuli ir klystame, tad būkite nuolankūs ir mielai vienas kitam atleiskite.

 Šeima yra pagrindinė visuomenės ląstelė. Šeimos institucija egzistuoja visose kultūrose. Dažniausia ji yra išskirtinai gerbiama ir jos sulaužymas būna žiauriai baudžiamas.

 Deja, šiandien vis garsiau pasisakoma už šeimos institucijos netikslingumą. Jau nekalbant apie tai, kad ji daugelio visiškai ignoruojama. Sutuoktiniai išgyvena skyrybų tragediją, vaikai lieka be kurio nors iš tėvų, jie nebegauna visaverčio auklėjimo ar finansinio aprūpinimo. Daugelį vaikų kamuoja vienatvės, apleistumo jausmas, nes dažniausiai būna vieni netgi pilnoje, pasiturinčioje šeimoje. Tėvai užsiėmę materialiojo gerbūvio kūrimu, mažai dėmesio skiria bendravimui su vaiku. Net mums, suaugusiems, sunku pakelti vienišumą, tai ką jau kalbėt apie vaiką.

 Daug dėmesio skyriau šeimai, nes daugelis visuomenėje iškylančių problemų, sunkumų gali būti išspręsti tvirtoje, krikščioniškoje šeimoje.

Antra paskaitos dalis – globa, našlaičio dalia. Atvirai sakant, kai pradėjau domėtis šiuo klausimu, mane apėmė nenusakomas jausmas ir šiurpulys, ir pasibaisėjimas, ir siaubas. Nejau tai vyksta mūsų krikščioniškoje šalyje!?

Ar jūs žinote, kad Lietuvoje 53 savivaldybėse yra vaikų globos namai; 11-oje savivaldybių vaikų globos grupės; 6 valstybiniai vaikų globos namai; 18 nevalstybinių vaikų globos namų; 5 socialiniai globos namai vaikams su negalia? Be to, Kaune, Vilniuje, Klaipėdoje, Šiauliuose, Alytuje įkurti namai sutrikusio vystymosi ir motinų paliktiems kūdikiams.

Globos namuose gyvena daugiau nei 3 tūkst. vaikų, tačiau tik apie 2% iš jų yra našlaičiai – tokia liūdna Lietuvos vaikų globos namų statistika. Beveik visi šalies vaikų globos namuose gyvenantys vaikai turi tėvus arba bent vieną iš jų, tačiau vis tik lieka gyventi valstybės globoje.

Kažkada globos namai buvo skirti tik našlaičiams, tačiau dabar tokių vaikų globos namuose visiška mažuma. Organizacijos „Gelbėkit vaikus“ duomenimis, šiuo metu Lietuvoje yra apie 10 tūkst. socialinės rizikos šeimų, kuriose auga apie 19 tūkst. vaikų. Pasak „Gelbėkit vaikus“ vadovės Rasos Dičpetrienės, Lietuvoje vaikai į globos namus dažniausiai patenka dėl to, kad jų biologinėje šeimoje jiems gyventi nebeįmanoma.

Anot vadovės: „Gali būti, kad vaiko gyvybei gresia pavojus, pavyzdžiui, namuose nėra maisto, yra smurtas artimoje aplinkoje, ir net nebūtinai patys vaikai turi nukentėti, užtenka vien to, kad jie turi matyti vienas prieš kitą smurtaujančius tėvus. Taip pat, aišku, dažnai šeimoje būna problemų su alkoholiu. Blogiausia, kai visa tai susijungia į vieną krūvą“. Ji pasakojo, kad apie 60 proc. šeimų, iš kurių yra paimami vaikai turi problemų susijusių su alkoholiu.

Psichologė Aurelija Lingienė teigia: „Taip pat atkreiptinas dėmesys, kad žmonės nebemoka bendrauti, nebemoka būti tėvais. Vaikams nereikia ypatingų tėvų. Jiems reikia tėvų, kurie siųstų ženklus vaikams ir parodytų, kad jie yra mylimi. Didžioji dalis globos namuose augančių vaikų turi tėvus, tačiau negali grįžti į šeimas, nes jų tėvams trūksta tėvystės, socialinių įgūdžių“. (Panaudota “ Lietuvos ryte“ paskelbta Modestos Gaučaitės medžiaga, 2017 05 17 ir kita medžiaga iš Interneto portalų ).

Pasibaisėtina ir tai, kad į globos namus atvežami vaikai dažnai yra siaubingos būklės. Štai vienų globos namų vadovės ištraukos iš raštų: „Vaikai buvo itin utėlėti, nešvarūs: nekarpytais nagais, sukandžioti gyvių, nešvariais kūneliais. Galvose matyti gyvių pažeista nušašusi oda. Maudomi vaikai verkė, bijojo vandens. Vaikai neturi jokių valgymo, higienos įgūdžių, labai jautrūs. (...), ant veido (kaktos srityje) matosi gyjančios mėlynės“. Arba kitame rašte: „Mergaitės galimai buvo mušamos motinos, pasakojo, kad motina jas „muša malkomis“ (taip apibūdinama trijų mažamečių būklė). Ištrauka dar iš kito rašto: „Berniukas buvo labai apleistas: murzinas, nešvarūs drabužėliai, nuo jų sklido specifinis kvapas, nešvarios, pritukusios ausys, kojų ir rankų nagai nekarpyti. Maudant iš galvos krito šapai ir šiukšlės. Sėdynės srityje pastebėta pūliuojanti votis.“

Ar įmanoma patikėti ir ramiai priimti tai, kad tokie dalykai darosi XXI amžiuje mūsų mylimoje, laisvoje Lietuvoje?!

Be visų šių institucijų, kurias paminėjau, šiandien ypač skatinamos taip vadinamos šeimynos, kuriuose vaikų skaičius nuo 6 iki 12. Čia vaikai auga kaip šeimoje, mokosi šeimyninių bendravimo įgūdžių, dažnoje skatinami pažinti Dievą. Čia jiems bandoma gražinti nerūpestingą, džiugią ir laimingą vaikystę.

Negaliu nepaminėti dar vienos problemos, iškilusios Lietuvoje per pastaruosius metus ir keliančios daug diskusijų, - dėl grėsmės vaikui šeimoje. Čia irgi įspūdingi, nerimą keliantys skaičiai.

2018 metais buvo gauta 9496 pranešimai dėl vaiko grėsmės lygio nustatymo šeimoje. Visi pranešimai buvo patikrinti. Iš jų 4212 pažeidimų nenustatyta, 4362 atvejais nustatytas pirmasis grėsmės lygis, šeimoms teikiama psichologinė pagalba, o 922 atvejais nustatytas antras grėsmės lygis ir teismo sprendimu vaikas perduotas laikiniems globėjams, šeimai teikiama pagalba.

Statistika labai liūdna, todėl kviesčiau paskatinti ir patiems pamąstyti, jei tik yra galimybė padėti apleistiems, beglobiams vaikams. Augti šeimoje yra kur kas geriau nei globos namuose. Asmeniškai aš pats patyriau vaikų namų skonį ir vėliau dėka gailestingų, plačios širdies žmonių augau kaip dabar vadintų šeimynoje. Visi buvome vienodai mylimi (nors tikrai nepasižymėjome drausmingumu), pratinami prie darbo, išmokyti poterių, kas sekmadienį eidavome į bažnyčią, nors ji buvo už kelerių kilometrų. Dėka jų tapau tuo, kuo dabar esu.

 Mielieji, Bažnyčia vertina ir brangina tuos, kurie Dievo šaukiami visiškai pasišvenčia dangaus karalystei, atsisakydami santuokos. Tačiau koks brangus ir svarbus gyvenimas tų, kurie atsiliepdami į Dievo kvietimą kuria šeimą, dalijasi vienu likimu ir tampa jau nebe du, o vienas – tam, kad plėstų Dievo karalystę, liudytų gyvybę dovanojančią Dievo meilę, kad padėdami vienas kitam ir žvelgdami į laimingas vaikų akis kartu su apaštalu Pauliumi tartu: „Aš visa galiu tame, kuris mane stiprina" (Fil 4, 13).

Formos viršus